b'\n_START_ARTICLE_\nRandy Meisner\n_START_SECTION_\nZgodnje \xc5\xbeivljenje\n_START_PARAGRAPH_\nRandy Herman Meisner se je rodil v mestu Scottsbluff, Nebraska, kot drugi otrok in edini sin Hermana in Emilie Meisner. Randy je imel starej\xc5\xa1o sestro Carol (umrla 2005). Randy se spominja, da je njegova mati pogosto pela. Njen o\xc4\x8de, George Haun, je bil u\xc4\x8ditelj violine. Randyjeva dedka in babici so bili vsi rojeni v Rusiji, \xc4\x8deprav sta dru\xc5\xbeini Meisner in Haun nem\xc5\xa1kega porekla. Meisnerjevi so na svoji farmi gojili fi\xc5\xbeol, koruzo in sladkorno peso. V starosti 10 let, se je Randy navdu\xc5\xa1il nad kitaro, potem, ko je videl nastop Elvisa Presleyja v oddaji Ed Sullivan Show. Takrat je za\xc4\x8del z u\xc4\x8denjem kitare in igranjem v okoli\xc5\xa1kih skupinah. Ko je obiskoval srednjo \xc5\xa1olo Scottsbluff High School, mu je eden izmed u\xc4\x8diteljev predlagal, naj poskusi bas kitaro. "Obo\xc5\xbeeval sem R&B, bas kitaristi zalo\xc5\xbebe Motown so bili vrhunski. Vse to me je navdu\xc5\xa1evalo. Ne znam brati not. Ko se enkrat nau\xc4\x8dim skladbo, jo znam. Moje igranje bas kitare je bilo zelo naravno."\n_START_SECTION_\nZgodnja kariera (1961\xe2\x80\x931968)\n_START_PARAGRAPH_\nMeisner je med letoma 1961 in 1965 kot bas kitarist in vokalist sodeloval v lokalni skupini The Dynamics (kasneje The Drivin\' Dynamics). Njihov prvi pla\xc4\x8dan nastop se je zgodil decembra 1961 v plesni dvorani v Little Moon Laku, v Nebraski. Naslednje leto so bili \xc5\xbee stalni gostje te dvorane. Konec 1962 je skupina izdala prvi EP s \xc5\xa1tirimi skladbami. Meisner je pel glavni vokal pri skladbi "You Send Me", Sama Cooka. Iz\xc5\xa1lo je le v 500 izvodih. Avgusta 1965 je skupina sklenila pogodbo z zalo\xc5\xbebo Sully Records iz Amarilla, Teksas. Posneli so tri skladbe, Randy je pel glavni vokal pri dveh: "One Of These Days" in "So Fine". Skladba "So Fine" je iz\xc5\xa1la kot singl in je bila dobro prodajana v okolici in na jugovzhodu ZDA. V za\xc4\x8detku 1966, se je Meisner preselil v Kalifornijo in za\xc4\x8del igrati v skupini The Soul Survivors, ki se je kasneje preimenovala v The Poor (Don Felder je kasneje dejal, da so "to" (reve\xc5\xbei) kasneje tudi postali). Meisner je kasneje o tem obdobju dejal: "Nisem imel avtomobila, moral sem pe\xc5\xa1a\xc4\x8diti. Prodajal sem Los Angeles Free Press. Zaslu\xc5\xbeil sem pribli\xc5\xbeno pet dolarjev na dan." Mened\xc5\xbeerja skupine sta bila Charlie Greene in Brian Stone, ki je bil mened\xc5\xbeer tudi skupine Buffalo Springfield in dueta Sonny & Cher. The Poor so leta 1966 in 1967 izdali ve\xc4\x8d singlov pri zalo\xc5\xbebah Loma, York in Decca Records, a z majhnim uspehom. Loma Records je bila h\xc4\x8derinska dru\xc5\xbeba Warner Bros. in je imela pisarne v isti stavbi. Februarja 1967, je skupina posnela skladbo "She\'s Got the Time, She\'s Got the Changes", ki jo je napisal Tom Shipley. Tri single je produciral Barry Friedman, posneti pa so bili v studiu Gold Star Studios. Skupina je posnela skladbo "Study in Motion #1", ki je bila uporabljena v filmu Hell\'s Angels on Wheels. Poleti 1967 je skupina dva tedna igrala v Salvation Clubu v New Yorku, kot predskupina The Jimi Hendrix Experience. \xc4\x8ceprav so tam nekajkrat igrali, so si nastope predstavljali druga\xc4\x8de, zato so \xc4\x8dlani skupine mened\xc5\xbeerju grozili, naj jim vrne denar za letalo v Los Angeles. Zalo\xc5\xbeba Rev-Ola je leta 2003 izdala zgo\xc5\xa1\xc4\x8denko s skladbami skupine, med katerimi se nahaja tudi "Come Back Baby", ki jo je napisal Meisner.\n_START_SECTION_\nPoco in Stone Canyon Band (1968\xe2\x80\x931970)\n_START_PARAGRAPH_\nMaja 1968 se je Meisner, po opravljeni avdiciji, ki sta se jo udele\xc5\xbeila tudi Gregg Allman in Timothy B. Schmit, pridru\xc5\xbeil skupini Poco (prvotno Pogo), ki sta jo sestavljala tudi nekdanja \xc4\x8dlana skupine Buffalo Springfield, Richie Furay in Jim Messina. Meisner je sodeloval pri snemanju debitantskega albuma skupine, Pickin\' Up the Pieces, a je kmalu po izdaji albuma zapustil skupino. Njegov odhod je bil rezultat dejstva, da ni bil prisoten na zadnjem miksu albuma. Njegova slika je bila umaknjena s slike na naslovnici albuma in zamenjana s sliko psa. Njegove bas linije in spremljevalne vokale so pustili pri miru, njegov glavni vokal pa je bil odstranjen, namesto tega pa je bila posneta nova verzija, ki jo je odpel George Grantham._NEWLINE_Aprila 1969 se je Meisner pridru\xc5\xbeil Nelsonovi skupini Stone Canyon Band in prepri\xc4\x8dal Nelsona in producenta John Boylana, da sta v skupino povabila nekdanja \xc4\x8dlana skupine The Poot, kitarista Allena Kempa in bobnarja Pat Shanahana, skupini pa se je pridru\xc5\xbeil \xc5\xa1e Tom Brumley. Meisner je sodeloval pri snemanju albumov In Concert at the Troubadour, 1969 in Rudy The Fifth. Pojavil se je tudi v dokumentarcu o turneji skupine leta 1969, Easy to Be Free, ki ga je re\xc5\xbeiral Nelsonov brat David. Leta 1973 je bil film predvajan na ameri\xc5\xa1ki televiziji. Skupaj z Nelsonom je Meisner produciral album In Concert at the Troubadour. \xc4\x8ceprav ni snemal Nelsonovega naslednjega albuma, Garden Party, je bil soavtor skladbe "I Wanna Be With You", ki je iz\xc5\xa1la na tem albumu. Meisner je nato za\xc4\x8del delovati kot studijski glasbenik. Med drugim je posnel skladbi "Country Road" in "Blossom", ki sta iz\xc5\xa1li na albumu Sweet Baby James, Jamesa Taylorja._NEWLINE_Spomladi 1970 se je Meisner vrnil v Nebrasko, po te\xc5\xbeki turneji z Rickyjem Nelsonom in Stone Canyon Bandom. Za\xc4\x8del je delati v lokalni tovarni traktorjev, John Deere, Frank Implement. Pono\xc4\x8di je igral v skupini Gold Rush, kjer je igral tudi Stephen A. Love, ki je kasneje postal \xc4\x8dlan skupine New Riders of the Purple Sage. Kasneje leta 1970, se je Meisner, po Nelsonovi spodbudi, vrnil v Los Angeles, kjer je nadaljeval s kariero. Delal je na prepoznavnosti skupine Gold Rush, medtem pa je igral v Stone Canyon Bandu in kot studijski glasbenik za Johna Stewarta in Waylona Jenningsa. Sredi leta 1971 je bil s strani Johna Boylana povabljen v spremljevalno skupino Linde Ronstadt, kjer so ta\xc4\x8das \xc5\xbee igrali Don Henley, Glenn Frey in Bernie Leadon.\n_START_SECTION_\nObdobje po Eaglesih (1978 in naprej)\n_START_PARAGRAPH_\nPo odhodu od Eaglesov, je Meisner izdal dva solo albuma, Randy Meisner je iz\xc5\xa1el leta 1978, 1980 pa One More Song. O svojem debitantskem albumu, ki ga je produciral Alan Brackett, je dejal, da album ni bil najbolj\xc5\xa1e koncipiran. Album vsebuje le eno skladbo, katere soavtor je Meisner, nov aran\xc5\xbema skladbe "Take It to the Limit", bas pa je igral le pri skladbi "Save the Last Dance for Me". Razlo\xc5\xbeil je, da je imela zalo\xc5\xbeba Elektra Records klavzulo odhajajo\xc4\x8dih \xc4\x8dlanov in je zato moral posneti album za zalo\xc5\xbebo, preden je lahko posnel kar je sam \xc5\xbeelel. Naslednji album, One More Song, je produciral Val Garay, pri snemanju pa sta sodelovala tudi Don Henley in Glenn Frey. Meisner je bil soavtor \xc5\xa1estih skladb izmed devetih, vklju\xc4\x8dno s Top 20 singlom "Hearts on Fire", ki ga je napisal skupaj z Wendyjem Waldmanom in Ericom Kazom._NEWLINE_Za\xc4\x8detek 80. let je koncertiral s svojo skupino, Randy Meisner & the Silverados. Leta 1981 so v skupini igrali basist Greg Palmer, kitarist Todd Smith, klaviaturist Sterling Smith, bobnar Don Francisco in spremljevalna vokalistka Therese Heston. Leta 1982 je izdal \xc5\xa1e en album pri zalo\xc5\xbebi CBS Records, Randy Meisner, ki ga je posnel s \xc4\x8dlani skupine Heart, produciral pa ga je Mike Flicker. Novo zasedbo Silveradosov so sestavljali Dixon House na klaviaturah, Howard Leese na kitari, Denny Carmassi na bobnih, Tom Erak na basu in John Corey na kitari kot tudi Sterling Smith, ki je igral \xc5\xbee v prej\xc5\xa1nji zasedbi. Meisner je prav tako nadaljeval s kariero studijskega glasbenika. Sodeloval je z glasbeniki kot so James Taylor, Joe Walsh, Dan Fogelberg, Bob Welch, Richie Furay, Richard Marx, Peter Lewis, Danny O\'Keefe, Mac Gayden & Electric Range, bil pa je tudi \xc4\x8dlan skupine Black Tie, kjer sta igrala tudi Jimmy Griffin iz skupine Bread ter Billy Swan. V za\xc4\x8detku leta 1986 sta se skupini na njeni ameri\xc5\xa1ki turneji pridru\xc5\xbeila \xc5\xa1e Blondie Chaplin in nekdanji \xc4\x8dlan Eaglesov, Bernie Leadon. Ko je skupino zapustil Griffin in ga je zamenjal Charlie Rich, Jr., se je skupina preimenovala v Meisner, Swan & Rich._NEWLINE_Kasneje je z nekdanjim pevcem skupine Firefall, Rickom Robertsom, ustanovil skupino Roberts-Meisner Band, s katero je koncertiral med letoma 1987 in 1989. Bobne je v skupini igral znani glasbenik Ron Griel, ki je sodeloval tudi z Danom Fogelbergom, Carole King in skupino Souther-Hillman-Furay Band. V skupini sta igrala \xc5\xa1e Bray Ghiglia na kitari, flavti, saksofonu in klaviaturah ter Cary Park na solo kitari. Roberts je dejal, da je skupina posnela precej skladb, vendar zalo\xc5\xbeba ni bila zainteresirana._NEWLINE_Konec 80. let se je Meisner vrnil v skupino Poco in z njo posnel album Legacy, med letoma 1989 in 1990 pa je s skupino koncertiral. Leta 1998 so bili Eaglesi sprejeti v Hram slavnih rock and rolla. Na slovesnosti ob sprejemu je vseh sedem \xc4\x8dlanov Eaglesov (Frey, Henley, Felder, Walsh, Schmit, Leadon in Meisner) skupaj izvedlo skladbi \xc2\xbbTake It Easy\xc2\xab\xc2\xa0in \xc2\xbbHotel California\xc2\xab. Leta 2000 se je pridru\xc5\xbeil skupini Drivin\' Dinamics na koncertu, na katerem je bil kot solo izvajalec sprejet v Glasbeni hram slavnih Nebraske. Na za\xc4\x8detku 21. stoletja je koncertiral kot del skupine World Classic Rockers. Po \xc5\xa1tevilnih bole\xc4\x8dinah v prsih in hospitalizaciji avgusta 2004, je Meisner nadaljeval s koncertiranjem. Njegov zadnji javni nastop je bil leta 2008 v Naplesu, Florida._NEWLINE_Leta 2013 je bil Meisner povabljen na svetovno turnejo Eaglesov, History of the Eagles, a je povabilo zavrnil zaradi te\xc5\xbeav z zdravjem.\n_START_SECTION_\nOsebno \xc5\xbeivljenje\n_START_PARAGRAPH_\nMeisner je bil poro\xc4\x8den dvakrat. Leta 1963 se je poro\xc4\x8dil s svojim dekletom iz srednje \xc5\xa1ole, Jennifer Lee Barton. Novembra se jima je rodil sin, Dana Scott. Maja 1970 sta se paru rodila dvoj\xc4\x8dka, Heather Leigh in Eric Shane Meisner. Lo\xc4\x8dila sta se leta 1981._NEWLINE_Novembra 1996 se je poro\xc4\x8dil z Lano Rae, s katero je bil prej v razmerju dvanajst let Zakon je trajal vse do njene smrti leta 2016._NEWLINE_\xc5\xa0tevilni ljudje, ki so sodelovali z Randyjem Meisnerjem, so opazili njegovo prijaznost. Don Felder, James Taylor in Rick Roberts so Meisnerja opisala kot enega izmed najbolj prijaznih ljudi, s katerimi so sodelovali. Felder je dodal: "Bil je \xc4\x8dudovit fant z velikim srcem in ljube\xc4\x8do du\xc5\xa1o iz srednjega zahoda." Henry Diltz, ki je z Meisnerjem sodeloval kot fotograf, je dejal: "Randy Meisner je bil zelo ne\xc5\xbena du\xc5\xa1a. Tih in prijazen fant. Brez agresivnega vedenja. Bil je zelo odprt. Zaradi srame\xc5\xbeljivosti je imel v\xc4\x8dasih te\xc5\xbeave z nastopanjem. "Randyju je bilo izjemno neudobno z "zvezdni\xc5\xa1tvom," je dejal Don Henley.\n_START_SECTION_\nPrevarant\n_START_PARAGRAPH_\nLeta 1988 je mo\xc5\xa1ki po imenu Peter "Buddy" Morgan za\xc4\x8del posnemati Meisnerja. Morgan je bil \xc5\xbee prej obto\xc5\xbeen kraje identitete in posnemanja Dona Henleyja, a je s tem nadaljeval. Morganova identiteta ni bila odkrita vse do leta 1997. Leta 1998 je bil aretiran in pre\xc5\xbeivel 16 mesecev v zaporu, po povratku na prostost pa je nadaljeval s posnemanjem. V Renu, Nevada si je posku\xc5\xa1al z Meisnerjevo identiteto najeti sobo v hotelu. Nekateri ljudje ne poznajo Meisnerja po zunanjosti, Morgan pa je to dejstvo izkoristil pri proizvajalcih kitar, lastnikih casinojev in \xc5\xbeenskah.\n_START_SECTION_\nOsebne te\xc5\xbeave in te\xc5\xbeave z zdravjem\n_START_PARAGRAPH_\nOd konca 60. let je Meisner imel te\xc5\xbeave s prekomernim u\xc5\xbeivanjem alkohola in drog. Te\xc5\xbeave je imel predvsem v \xc4\x8dasu, ko je igral pri Eaglesih in je imel te\xc5\xbeave pri soo\xc4\x8danju s slavo. Svojo zasvojenost z drogami je kasneje opisal kot glavni razlog za propad svojega prvega zakona. V 80. letih dalj\xc5\xa1e obdobje ni imel te\xc5\xbeav z drogami. Od takrat so se te\xc5\xbeave ve\xc4\x8dkrat pojavile. Vse to je vplivalo na Meisnerjevo zdravje. Po manj\xc5\xa1ih sr\xc4\x8dnih napadih leta 2004 se je Meisner vrnil na odre. Njegovo zdravje se je slab\xc5\xa1alo, zato je kon\xc4\x8dal z nastopanjem; njegov zadnji nastop se je zgodil leta 2008 v Naplesu, Florida._NEWLINE_Marca 2013 je Meisner izgubil zavest na svojem domu v Kaliforniji. Ko\xc5\xa1\xc4\x8dek hrane je prekinil njegovo dihanje medtem, ko je jedel, in je bil odpeljan v bolni\xc5\xa1nico. Doktorji so bili optimisti\xc4\x8dni glede njegove rehabilitacije, Meisner pa je pre\xc5\xbeivel nekaj \xc4\x8dasa v komi. V tak\xc5\xa1nem stanju ni mogel sprejeti vabila Eaglesov na turnejo History of the Eagles, na kateri je sodeloval Bernie Leadon. Meisnerju se je zaradi posledic poslab\xc5\xa1al glas in govor. Kasneje je javnosti razkril, da so njegovo zdravljenje pla\xc4\x8dali \xc4\x8dlani skupine Eagles._NEWLINE_Aprila 2015 sta Meisner in \xc5\xbeena zanikala govorice, na podlagi to\xc5\xbebe, vlo\xc5\xbeene v njegovem imenu, da ga je \xc5\xbeena zaradi zasvojenosti z alkoholom in drogami izkori\xc5\xa1\xc4\x8dala ter ga silila k pitju vodke in tako poskrbela za njegovo vinjenost. Randyjev dolgoletni prijatelj, James Newton, je aprila 2015 vlo\xc5\xbeil vlogo, kjer je zaprosil za postavitev Meisnerja pod nadzor sodi\xc5\xa1\xc4\x8da ter ureditev njegovih osebnih in finan\xc4\x8dnih zadev. Kljub temu je sodi\xc5\xa1\xc4\x8de v Los Angelesu, tri mesece kasneje, imenovalo za\xc4\x8dasnega konservatorja za 24 urni nadzor Meisnerja in njegovega zdravstvenega stanja, ob upo\xc5\xa1tevanju, da je bil diagnosticiran za bipolarno motnjo. V za\xc4\x8detku leta 2015 je Meisner grozil, da bo sebe in druge ubil z oro\xc5\xbejem, \xc4\x8deprav takrat pri sebi ni imel strelnega oro\xc5\xbeja. Konservator je odredil Meisnerjevo zdravstveno oskrbo, sodnik pa konservatorju ni dal dodatne mo\xc4\x8di, ki sta jo zahtevala Troy Martin in James Newton, da bi lahko pregledal Meisnerjeve finance.\n_START_SECTION_\n\xc5\xbdenina smrt\n_START_PARAGRAPH_\n6. marca 2016 se je policija odzvala na nujni klic s strani \xc5\xbeenske iz Meisnerjeve hi\xc5\xa1e. Zahtevala je policijsko pomo\xc4\x8d zaradi domnevno nevarnega mo\xc5\xa1kega. Detektiv je potrdil, da je policija prejela klic na nedeljsko popoldne okoli 17:30, policisti pa so klic uvrstili kot doma\xc4\x8d incident, ki ne potrebuje nadaljnega ukrepanja. "Bil je vsakodneven prepir med mo\xc5\xbeem in \xc5\xbeeno, kjer ni bilo prisotnega nobenega nasilja," je potrdil vir. Samo devetnajst minut kasneje je Lana Meisner, potem ko je policija zapustila prizori\xc5\xa1\xc4\x8de, po nesre\xc4\x8di ustrelila in se ubila, potem, ko je pu\xc5\xa1ka, ki jo je premikala, zadela predmet in se spro\xc5\xbeila. Organi so ugotovili, da Randy Meisner ni bil udele\xc5\xbeen v streljanje, nadzorne kamere pa so pokazale, da je bil v tistem \xc4\x8dasu v drugem delu hi\xc5\xa1e. Po tem dogodku je bil Meisner prepeljan v psihiatrijo, potem ko je grozil s samomorom.'